section_heading: Reakcija ljudi
paragraph_text: Priče o ovom fenomenu u javnosti izrazito bile su učestale, osobito na svemreži. Mnogi portali objavljivali su vijesti o ovome, a i na svemrežnim raspravnicima izrazito su posjećene bile teme ove tematike. Ask an Astrobiologist, NASA-ina svemrežna stranica za pitanja javnosti, primila je više od 5 000 upita na ovu temu od 2007. Neka su pitanja glasila bi li se trebali ljudi ubiti sami, bi li trebali ubiti svoju djecu ili kućne ljubimce kako ne bi gledali kraj svijeta. U anketi Ipsosa iz svibnja 2012. u kojoj je sudjelovalo više od 16 000 odraslih iz 21 države svijeta, 8 % je izrazilo kako osjeća veliki strah i(li) anksioznost zbog mogućeg nadolazećeg kraja svijeta. Prosječno 10 % složilo se s tvrdnjom kako završetak majanskog kalendara označava kraj svijeta. Složilo se 20 % ispitanika u Kini, 13 % u Rusiji, Turskoj, Japanu i Južnoj Koreji, te 12 % u SAD-u gdje se od 2009. znatno povećala prodaja podzemnih skloništa. U Brazilu je gradonačelnik grada São Francisco de Paula (Décio Colla, Rio Grande do Sul) mobilizirao stanovništvo i osigurao hranu i druge potrepštine pripremajući se za kraj svijeta. U gradu Corguinhu (Mato Grosso do Sul) gradi se kolonija za one koji će preživjeti tragediju. U Alto Paraíso de Goiásu hoteli su primili posebne rezervacija vezane uz kraj svijeta. U brazilskom gradu Teresini 11. listopada 2012. policija je spriječila vjerojatno masovno samoubojstvo sljedbenika jednog malog kulta čiji su članovi vjerovali u nadolazeći kraj svijeta. Vođa kulta je uhićen. Unatoč ovim slučajevima, većina ljudi u svijetu nije se zamarala suviše ovim predviđanjima, smatrajući kako su to pseudoznanstvene gluposti i kako je kraj svijeta pogrešno predviđen već gomilu puta.